VEDTAK: Det går mot full stopp for kommersiell barnehageutbygging i Oslo, etter at Fylkesmannen har gitt det rødgrønne byrådet støtte i sin barnehagepolitikk.

VELFERD

Espira møter no stengde dører i hovudstaden. Det skjer etter at Oslo kommune har fått medhald frå Fylkesmannen i Oslo og Akershus i eit vedtak der kommunen sa nei til å gi tilskott til to nye Espira-barnehagar.

Espira er ein gigant i Barnehage-Noreg, med barnehagar i 40 kommunar og ei omsetning på 1,4 milliardar kroner i 2014.

Vedtaket frå Fylkesmannen inneber at kommunen kan avslå å finansiera nye kommersielle barnehagar så lenge retten til barnehageplass er oppfylt.

– Eg er glad for at Fylkesmannen stadfestar at me kan utøva eit betydeleg skjønn, me står fritt til å seie nei til private aktørar all den tid me sjølv dekker dei lovpålagde pliktene me har, seier barnehagebyråd Tone Tellevik Dahl (Ap).

Barnehage i Oslo: • Espira Barnehager søkte om offentleg finansiering av to nye private barnehagar i to bydelar i Oslo. • Oslo kommune avslo søknaden. Espira klaga til Fylkesmannen i Oslo og Akershus. • Før helga kasta Fylkesmannen klaga. Vedtaket inneber at så lenge kommunen oppfyller retten til barnehageplass, kan dei seie nei til finansiering av nye kommersielle. • At kommunen og ideelle skal stå for nye barnehagar i Oslo, var eit krav frå Raudt for å inngå avtale med byrådspartia.

Gedigen siger

Det viktigaste kravet for at Raudt skulle støtta det nye byrådet i Oslo i 2015 var knytt til barnehagepolitikken. Då avtalen mellom Raudt og byrådspartia var i boks, stod det svart på kvitt at kommunen og ideelle verksemder skal stå for drift av nye barnehagar.

Raudt-leiar Bjørnar Moxnes er glad for å sjå at det er blitt gjennomslag for kursendringa Raudt kravde.

– Å stansa velferdsprofitørane er ein gedigen politisk snuoperasjon. I 15 år har desse barnehagekonserna hatt fritt spelerom. Dei har fått alt dei har peikt på.

– Bør dette få konsekvensar på landsbasis?

– Ja. Ingen må tru at Raudt vil vera ein garantist i fire år for ei Støre-regjering, viss ikkje ei Støre-regjering også set ned foten for velferdsprofitørane. Det me har vist i Oslo, er at Raudt set makt bak krava våre. Me har no slått hol på myten som har prega norsk politisk debatt i 15 år, nemleg at me er avhengig av kommersielle for å bygga ut velferdstilboda.

Tone Tellevik Dahl legg til at også Ap gjekk til val på nye kommunale barnehagar.

– Målet er at alle pengane skal gå til barnehagabarna. Den politikken gjekk alle fire partia til val på, seier ho.

Ein trist dag

Vedtaket frå Fylkesmannen fell ikkje i god jord hos Høgre.

– Utruleg trist, seier Saida Begum, som sit i utdanningskomiteen i Oslo for Høgre.

– Alle tapar på den avgjersla. Det råkar foreldre, barn, bustadutviklar og bustadkjøparar, seier ho.

Ho meiner byrådet no ikkje klarer å innfri lovnaden om 3000 nye barnehageplassar innan 2020.

Dei private barnehagane var del av ei større bustadutbygging i hovudstaden, og skulle stå ferdige i 2018. Begum er kritisk til at kommunen fyrst la inn eit krav om barnehageplassar i utbyggingsplanen, for så å avslå søknad om tilskott.

– Me meiner det er grunn til å sjå nærare på regelverket.

Espira seier at saka no står mellom utbyggar og Oslo kommune, og at dei ikkje lengre er part.

– Me tar til orientering at me ikkje har fått tilskott fordi det ikkje er behov, og at desse opplysningane kom fram fire månader etter kommunens avslag, men synst det er rart fordi det blei stilt krav til barnehageplassar i utbyggingsplanen, seier Jens Schei Hansen, kommunikasjonssjef i Espira.

– Me er overraska over at det er ei så politisk handtering av kommunen i ei forvaltningssak. Så registrerer me vidare at kommunen ikkje har fått gjennomslag for si opphavlege grunngjeving, nemleg at dei ikkje var forplikta til å finansiera private barnehagar. Det dei har fått medhald i, er at det ikkje er behov for desse barnehagane, seier han.

1600 kommunale plassar

Barnehagebyråden er i gang med ei storstilt utbygging av kommunale barnehageplassar.

– Me vil klara målet om 3000 nye barnehageplassar innan utgangen av 2019. Eg har bestilt 1600 nye kommunale barnehageplassar, men på grunn av tidspresset har me også gitt tilsagn til nokre private.

– Viss Høgre skyv barna føre seg og seier at det er ein trist dag, så er det berre tull. Me bygger mykje meir enn dei har planar om, seier Moxnes.

– Eg må minna om at dei berre bygde 1100 nye i løpet av fire år. Me bygger 3000, seier Dahl.

anneh@klassekampen.no

Artikkelen er oppdatert med endring i ingressen frå privat til kommersiell barnehageutbygging.